CELEX: 32015R0630
Language: da
Date: 2015-04-22 00:00:00
Title: Kommissionens gennemførelsesforordning (EU) 2015/630 af 22. april 2015 om ændring af gennemførelsesforordning (EU) nr. 498/2012 om tildelingen af toldkontingenter for eksporten af træ fra Den Russiske Føderation til Den Europæiske Union

23.4.2015   
            
            
               DA
            
            
               Den Europæiske Unions Tidende
            
            
               L 104/8
            
         KOMMISSIONENS GENNEMFØRELSESFORORDNING (EU) 2015/630
   af 22. april 2015
   om ændring af gennemførelsesforordning (EU) nr. 498/2012 om tildelingen af toldkontingenter for eksporten af træ fra Den Russiske Føderation til Den Europæiske Union
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse 2012/105/EU af 14. december 2011 om undertegnelse på Unionens vegne og om midlertidig anvendelse af aftalen i form af brevveksling mellem Den Europæiske Union og Den Russiske Føderation om administrationen af toldkontingenter for eksporten af træ fra Den Russiske Føderation til Den Europæiske Union og af protokollen mellem Den Europæiske Union og Den Russiske Føderations regering om tekniske betingelser i henhold til aftalen (1), særlig artikel 4, og
   ud fra følgende betragtninger:
   
               (1)
            
            
               Den Russiske Føderation tiltrådte Verdenshandelsorganisationen den 22. august 2012. Den Russiske Føderations tilsagn omfatter toldkontingenter for eksporten af bestemte typer nåletræ, hvoraf en andel er blevet tildelt til eksport til Unionen. Retningslinjerne for administrationen af disse toldkontingenter er fastsat i aftalen i form af brevveksling mellem Den Europæiske Union og Den Russiske Føderation om administrationen af toldkontingenter for eksporten af træ fra Den Russiske Føderation til Den Europæiske Union (»aftalen«) og i protokollen mellem Den Europæiske Union og Den Russiske Føderations regering om tekniske betingelser i henhold til aftalen (»protokollen«). Aftalen og protokollen blev undertegnet den 16. december 2011. De har været anvendt midlertidigt fra datoen for Den Russiske Føderations tiltrædelse af Verdenshandelsorganisationen.
            
         
               (2)
            
            
               I henhold til artikel 4 i afgørelse 2012/105/EU har Kommissionen ved gennemførelsesforordning (EU) nr. 498/2012 (2) fastlagt reglerne for tildelingen af toldkontingenter for eksporten af træ fra Den Russiske Føderation til Den Europæiske Union. Nævnte forordning vil ophøre med at finde anvendelse på den dato, fra hvilken protokollen ikke længere anvendes midlertidigt.
            
         
               (3)
            
            
               Aftalen og protokollen anvendes fortsat midlertidigt indtil afslutningen af procedurerne for deres indgåelse.
            
         
               (4)
            
            
               Gennemførelsesforordning (EU) nr. 498/2012 blev ændret ved Kommissionens gennemførelsesforordning (EU) nr. 449/2014 (3) for at tage hensyn til den lave udnyttelsesgrad af toldkontingenterne. Reduktionen af importlofterne, som nævnt i artikel 13 og 14 i gennemførelsesforordning (EU) nr. 498/2012, blev suspenderet under kontingentperiode 2015.
            
         
               (5)
            
            
               I betragtning af den lave udnyttelsesgrad af toldkontingenterne i kontingentperiode 2014 er suspensionen af reduktionen af importlofterne i artikel 13 og 14 i gennemførelsesforordning (EU) nr. 498/2012 under kontingentperiode 2016 også nødvendig for at fremme den fulde udnyttelse af toldkontingenterne, navnlig blandt traditionelle importører.
            
         
               (6)
            
            
               Gennemførelsesforordning (EU) nr. 498/2012 bør derfor ændres.
            
         
               (7)
            
            
               Foranstaltningerne i denne forordning er i overensstemmelse med udtalelse fra udvalget for træ nedsat ved afgørelse 2012/105/EU —
            
         VEDTAGET DENNE FORORDNING:
   Artikel 1
   Artikel 15, stk. 2, i gennemførelsesforordning (EU) nr. 498/2012 affattes således:
   
      »2.   Bestemmelserne i artikel 13 og 14 finder ikke anvendelse i den første og anden kontingentperiode, der følger efter de tre første kontingentperioder.«
   
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 22. april 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 57 af 29.2.2012, s. 1.
   
      (2)  Kommissionens gennemførelsesforordning (EU) nr. 498/2012 af 12. juni 2012 om tildelingen af toldkontingenter for eksporten af træ fra Den Russiske Føderation til Den Europæiske Union (EUT L 152 af 13.6.2012, s. 28).
   
      (3)  Kommissionens gennemførelsesforordning (EU) nr. 449/2014 af 2. maj 2014 om ændring af gennemførelsesforordning (EU) nr. 498/2012 om tildelingen af toldkontingenter for eksporten af træ fra Den Russiske Føderation til Den Europæiske Union (EUT L 132 af 3.5.2014, s. 57).